Document ID: 32014R1146

REGULAMENTUL (UE) NR. 1146/2014 AL COMISIEI
din 23 octombrie 2014
de modificare a anexelor II, III, IV și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de antrachinonă, benfluralin, bentazon, bromoxinil, clorotalonil, famoxadon, imazamox, bromură de metil, propanil și acid sulfuric din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1), articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),
întrucât:
(1)
Limitele maxime pentru reziduurile (LMR) de bentazon, bromoxinil, clorotalonil, famoxadon și imazamox au fost stabilite în anexa II și în partea B din anexa III la Regulamentul (CE) nr. 396/2005. Pentru benfluralin și propanil, LMR-urile au fost stabilite în partea A din anexa III la regulamentul respectiv. Pentru antrachinonă, bromura de metil și acidul sulfuric, Regulamentul (CE) nr. 396/2005 nu stabilește LMR-uri și, întrucât aceste substanțe active nu sunt incluse în anexa IV la regulamentul respectiv, se aplică valoarea implicită de 0,01 mg/kg stabilită la articolul 18 alineatul (1) litera (b) din respectivul regulament.
(2)
Pentru antrachinonă, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind actualele LMR-uri în conformitate cu articolul 12 alineatul (1) din Regulamentul (CE) nr. 396/2005 (2). Neincluderea antrachinonei în anexa I la Directiva 91/414/CEE (3) este prevăzută în Decizia 2008/986/CE a Comisiei (4). Având în vedere că utilizarea antrachinonei nu mai este autorizată în cadrul Uniunii și că nu au fost notificate utilizări autorizate în țări terțe, este adecvat să se stabilească LMR-urile la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.
(3)
Pentru benfluralin, autoritatea a emis un aviz motivat privind actualele LMR-uri în conformitate cu articolul 12 alineatul (1) din Regulamentul (CE) nr. 396/2005 (5). Autoritatea a recomandat reducerea LMR-urilor pentru salată, scarolă, rucolă, andivă, fasole (proaspătă, cu păstaie), fasole (proaspătă, fără păstaie), mazăre (proaspătă, cu păstaie), mazăre (proaspătă, fără păstaie), linte, fasole (uscată), mazăre (uscată), semințele de floarea-soarelui, semințele de rapiță, boabele de orz și de grâu și rădăcinile de cicoare. Ea a recomandat menținerea actualelor LMR-uri pentru anumite produse. Autoritatea a concluzionat că, în ceea ce privește LMR-urile pentru usturoi, tomate, castraveți, pepeni galbeni și arahide, nu erau disponibile informații și că era necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.
(4)
Pentru bentazon, autoritatea a emis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (6). Ea a propus modificarea definiției reziduului. Autoritatea a recomandat reducerea LMR-urilor pentru usturoi, ceapa eșalotă, plantele aromatice, fasole (proaspătă, fără păstaie), mazăre (proaspătă, cu păstaie), mazăre (proaspătă, fără păstaie), arahide, mei, păsările de curte (carnea, grăsimea și ficatul) și ouăle de păsări. Ea a recomandat menținerea actualelor LMR-uri pentru anumite produse. Autoritatea a concluzionat că, în ceea ce privește LMR-urile pentru cartofi, praz, infuzii de plante aromatice (uscate, frunze), porcine (carnea, grăsimea, ficatul și rinichii), bovine (carnea, grăsimea, ficatul și rinichii), ovine (carnea, grăsimea, ficatul și rinichii), caprine (carnea, grăsimea, ficatul și rinichii) și lapte (de bovine, ovine și caprine), anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Autoritatea a concluzionat, de asemenea, că, în ceea ce privește LMR-urile pentru ceapa de primăvară, castraveți, semințele de mac și boabele de soia, nu erau disponibile informații și că era necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.
(5)
Pentru bromoxinil, autoritatea a emis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (7). Ea a propus modificarea definiției reziduului. Autoritatea a recomandat reducerea LMR-urilor pentru usturoi, ceapă, ceapa eșalotă, porumbul dulce, sparanghel, praz și semințele de in. Ea a recomandat menținerea actualelor LMR-uri pentru anumite produse. Autoritatea a concluzionat că, în ceea ce privește LMR-urile pentru hamei, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR pentru produsul respectiv ar trebui stabilită în anexa II la Regulamentul (CE) nr. 396/2005 la nivelul actual sau la nivelul identificat de autoritate. Această LMR va fi revizuită; reexaminarea va ține seama de informațiile disponibile în termen de doi ani de la data publicării prezentului regulament.
(6)
Pentru clorotalonil, autoritatea a emis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (8). Autoritatea a concluzionat că, în ceea ce privește LMR-urile pentru mere, pere, gutui, moșmoni, moșmoni japonezi, caise, piersici, struguri de masă și de vin, căpșuni, agrișe, banane, papaia, cartofi, morcovi, țelina de rădăcină, hrean, păstârnac, pătrunjelul pentru rădăcină, barba-caprei, napi, usturoi, ceapă, ceapa eșalotă, ceapa de primăvară, tomate, vinete, castraveți, castraveți cornișon, dovlecei, pepeni galbeni, dovleci, pepeni verzi, conopidă, varza de Bruxelles, varza cu căpățână, frunzele de țelină, pătrunjel, fasole (proaspătă, cu păstaie), fasole (proaspătă, fără păstaie), mazăre (proaspătă, cu păstaie), mazăre (proaspătă, fără păstaie), linte (proaspătă), sparanghel, țelină, praz, ciupercile de cultură, fasole (uscată), linte (uscată), mazăre (uscată), lupin (uscat), arahide, boabele de orz, de ovăz, de grâu și de secară, hamei, porcine (carnea, grăsimea, ficatul și rinichii), bovine (carnea, grăsimea, ficatul și rinichii), ovine (carnea, grăsimea, ficatul și rinichii), caprine (carnea, grăsimea, ficatul și rinichii), păsări de curte (carnea, grăsimea și ficatul), lapte (de bovine, ovine și caprine) și ouăle de păsări, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.
(7)
Pentru famoxadon, autoritatea a emis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (9). Ea a recomandat reducerea LMR-urilor pentru boabele de ovăz. Autoritatea a recomandat menținerea actualelor LMR-uri pentru anumite produse. Ea a concluzionat că, în ceea ce privește LMR-urile pentru semințele de rapiță, porcine (carnea, grăsimea, ficatul și rinichii), bovine (carnea, grăsimea, ficatul și rinichii), ovine (carnea, grăsimea, ficatul și rinichii), caprine (carnea, grăsimea, ficatul și rinichii), păsări de curte (carnea, grăsimea și ficatul), lapte (de bovine, ovine și caprine) și ouăle de păsări, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.
(8)
Pentru imazamox, autoritatea a emis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (10). Autoritatea a concluzionat că, în ceea ce privește LMR-urile pentru fasole (proaspătă, cu păstaie), mazăre (proaspătă, fără păstaie), fasole (uscată), linte (uscată), mazăre (uscată), semințele de floarea-soarelui, semințele de rapiță, boabele de soia, porumb, orez, porcine (carnea, grăsimea, ficatul și rinichii), bovine (carnea, grăsimea, ficatul și rinichii), ovine (carnea, grăsimea, ficatul și rinichii), caprine (carnea, grăsimea, ficatul și rinichii) și lapte (de bovine, ovine și caprine), anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.
(9)
Pentru bromura de metil, autoritatea a emis un aviz motivat privind actualele LMR-uri în conformitate cu articolul 12 alineatul (1) din Regulamentul (CE) nr. 396/2005 (11). Neincluderea bromurii de metil în anexa I la Directiva 91/414/CEE este prevăzută în Decizia 2008/753/CE a Comisiei (12) și este confirmată prin Decizia 2011/120/UE a Comisiei (13). Nu au fost notificate utilizări autorizate în țări terțe. LMR-urile implicite pentru bromura de metil nu pot fi cuantificate de către laboratoarele de control și, prin urmare, nu este adecvat să se stabilească LMR-uri pentru această substanță. Cu toate acestea, bromura de metil se transformă în mod natural în brom ionic, pentru care laboratoarele de control au stabilit deja LMR-uri cuantificabile.
(10)
Pentru propanil, autoritatea a emis un aviz motivat privind actualele LMR-uri în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (14). Neincluderea propanilului în anexa I la Directiva 91/414/CEE este prevăzută în Decizia 2008/769/CE a Comisiei (15) și este confirmată prin Regulamentul de punere în aplicare (UE) nr. 1078/2011 al Comisiei (16). Având în vedere că utilizarea propanilului nu mai este autorizată în cadrul Uniunii și că nu au fost notificate utilizări autorizate în țări terțe, este adecvat să se stabilească LMR-urile la limita de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005. Prin urmare, LMR-urile stabilite pentru propanil în anexa III ar trebui să fie eliminate în conformitate cu articolul 17 din Regulamentul (CE) nr. 396/2005, coroborat cu articolul 14 alineatul (1) litera (a).
(11)
Pentru acidul sulfuric, autoritatea a emis un aviz motivat în conformitate cu articolul 12 alineatul (1) din Regulamentul (CE) nr. 396/2005 (17). Neincluderea acidului sulfuric în anexa I la Directiva 91/414/CEE este prevăzută în Decizia 2008/937/CE a Comisiei (18). Având în vedere toxicitatea mică a acidului sulfuric, autoritatea a recomandat să nu se stabilească LMR-uri. Prin urmare, este adecvată includerea acidului sulfuric în anexa IV la Regulamentul (CE) nr. 396/2005.
(12)
Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de determinare.
(13)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.
(14)
Prin urmare, Regulamentul (CE) nr. 396/2005 ar trebui modificat în consecință.
(15)
Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel înalt al protecției consumatorilor.
(16)
Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.
(17)
Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.
(18)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele II, III, IV și V la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Regulamentul (CE) nr. 396/2005, astfel cum era formulat înainte de modificările aduse prin prezentul regulament, continuă să se aplice produselor care au fost produse în mod legal înainte de 18 mai 2015.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Totuși, se aplică începând cu 18 mai 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 octombrie 2014.

Labels: 1
17
0
3
6